Сашо Борисов
Сашо Борисов Христов (роден на 22 юли 1955 г.) е бивш български футболист, защитник. По време на състезателната си кариера записва общо 305 мача с 6 гола в „А“ група за отборите на Миньор (Перник), Академик (София), Спартак (Варна) и ЦСКА (София). Има също 13 мача за националния отбор на България.

Футболна кариера 
Родом от Радомир, Борисов започва кариерата си в местния клуб Червено знаме (Радомир). Дебютира за мъжкия състав още на 15-годишна възраст през 1970 г. Докато отбива военната си служба играе за Велбъжд (Кюстендил), а през 1975 г. преминава в елитния Миньор (Перник). Дебютира официално в „А“ група в 12-ия кръг от сезон 1975/76 при равенство 0:0 с Тракия (Пловдив). За Миньор изиграва 39 мача в първенството, в които бележи 3 гола.

През лятото на 1977 г., след като Миньор изпада от „А“ група, Борисов преминава в Академик (София). Остава при „студентите“ общо 5 сезона. За отбора изиграва 94 мача в елитното ни първенство, както и 2 мача в Купата на УЕФА. През есента на 1981 г. е титуляр в сблъсъците на Академик срещу немския Кайзерслаутерн.

През 1982 г. Борисов преминава в Спартак (Варна), където става част от една от най-силните генерации в историята на „соколите“. С отбора достига до финал за Купата на България през сезон 1982/83, който е загубен с 0:4 от ЦСКА, а също печели бронзовите медали в първенството през 1983/84. През есента на 1983 г. играе в четири мача за Спартак от турнира КНК, включително в двата двубоя срещу английския колос Манчестър Юнайтед. За Спартак изиграва общо 113 мача в „А“ група и отбелязва 2 гола.

На 31-годишна възраст Борисов е привлечен в ЦСКА (София) от треньора Димитър Пенев. През сезон 1986/87 е твърд титуляр в състава на „армейците“, с които печели дубъл. Играе във всички 30 мача от първенството. През следващия сезон записва 19 мача с 1 гол в „А“ група. За ЦСКА изиграва също 3 мача в евротурнирите – 1 в КЕШ и 2 в Купата на УЕФА.

През 1988 г. Борисов напуска ЦСКА и преминава в Миньор (Перник), където играе още един сезон. След това за кратко носи екипа на Септември (София). Заминава за Малта, където играе близо 4 години за Моста и Мабба, преди да сложи край на кариерата си на 39-годишна възраст през 1994 г. като футболист на Хасково.

Треньорска кариера 
От 2002 г. до 2006 – треньор на Конелиано (Герман), през сезон 2006 – 2007 треньор в ДЮШ на ЦСКА, от 1 юли 2007 г. е треньор на ЦСКА – „Б“, от август 2007 г. – треньор в ДЮШ на ЦСКА. От 5 март 2009 до 13 януари 2010 г. е помощник-треньор в ЦСКА по времето на Любослав Пенев. Старши треньор на ЦСКА през сезон 2010/11 г.

От лятото на 2011 г. става старши треньор на Академик (София). От пролетта на 2015 г. е помощник-треньор на ЦСКА (София). От 2015 г. е старши треньор в ДЮШ на ЦСКА. От средата на 2020 г. е главният скаут в ДЮШ на ЦСКА.

Успехи 
Спартак (Варна)
 „А“ група:
  Бронзов медалист: 1983/84

 Купа на България:
  Финалист: 1982/83

ЦСКА (София)
 „А“ група:
  Шампион: 1986/87

 Купа на България:
  Носител: 1986/87

Бележки

Външни препратки 
 Профил на Борисов в сайта fccska.com

Български футболисти
Футболисти на Велбъжд (Кюстендил)
Футболисти на Миньор (Перник)
Футболисти на Академик (София)
Футболисти на Спартак (Варна)
Футболисти на ПФК ЦСКА (София)
Футболисти на Септември (София)
Футболисти на Хасково
Български футболисти в Малта
Български треньори по футбол
Родени в Радомир